# Az európai polgári kezdeményezés: az ötletek európai szintű terjesztésének eszköze

**Miért érdemes kezdeményeznie?**

1. Lépjen fel az Önt foglalkoztató ügyekben – nyomja meg a „start” gombot, és hozza mozgásba az Unió gépezetét!
2. Építsen hálózatot és vegyen igénybe segítséget az európai polgári kezdeményezés fórumán!
3. Támogassa az Önnek szimpatikus célokat – írjon alá kezdeményezéseket vagy vegyen részt azok kampányaiban!

**Ragadja magához a kezdeményezést!**

Sok szempontból gyümölcsöző lehet, ha megteszi a nagy lépést, és európai polgári kezdeményezést indít. Az európai polgári kezdeményezés számos különleges élményt tartogat az Ön számára, a kampány megszervezésétől kezdve az aláírásgyűjtésen át az Ön szívügyének sikerre viteléig. A kezdeményező erő messzire repítheti. Szánjon rá pár percet, és ismerje meg, hogyan vallanak a szervezők az európai polgári kezdeményezés során szerzett benyomásaikról:

„*Az európai polgári kezdeményezés elindítása révén fantasztikus viták közepében találtuk magunkat, Európa-szerte rengeteg olyan ember véleményét is megismerhettük, akivel rendes körülmények között sohasem találkoztunk volna. Az volt a legpozitívabb, hogy Európa minden részéből áradtak felénk a támogatók köszönő és bátorító üzenetei. Ez ösztönzést adott, és megerősített minket abban, hogy – minden nehézség ellenére – igenis fontos, hogy hangot adjunk a véleményünknek*.”

**– A biometrikus alapú tömeges megfigyelési gyakorlatok tilalmára****irányuló, „Reclaim your face”****elnevezésű polgári kezdeményezés szervezői**

*„Az európai polgári kezdeményezésünk elindításával új lehetőségek tárultak fel! Ily módon komoly lehetőséget kaptunk arra, hogy megismertessük követeléseinket és valódi változást érjünk el. Az Európai Parlament is magáévá tette az elképzeléseinket a mindenki számára elérhető lakhatásról szóló, nemrégiben elfogadott állásfoglalásában. Fontos, hogy megpróbáltuk összegyűjteni az egymillió aláírást, de elsősorban a kezdeményezés témájára és tartalmára összpontosítottunk. Megfogalmaztunk, hogy mit szeretnénk elérni, de később sem adtuk fel, bár nem sikerült összegyűjteni az egymillió aláírást. Ezután valóságos csoda történt: sikerre vittük az ezt követő, housing4europe.org elnevezésű projektünket. Nagyon sokan léptek kapcsolatba velünk és csatlakoztak hozzánk.”* **– A HOUSINGFORALL kezdeményezés szervezői**

*„Európai polgári kezdeményezésünk teljesen összhangban állt az európai zöld megállapodás célkitűzéseivel és intézkedéseivel, és az ENSZ 2030-ig tartó időszakra vonatkozó menetrendjével. Ezért az Ursula von der Leyen elnöklete alatt működő Bizottság hivatalba lépése óta a talajvédelemmel kapcsolatos kérdések uniós szinten is napirendre és megvitatásra kerültek. Engem felkértek, hogy az Európai Parlament előtt ismertessem elképzeléseinket. Ezután az Európai Parlament állásfoglalást fogadott el a talajvédelemről, a Bizottság pedig előterjesztette az új talajvédelmi stratégiát: polgári kezdeményezésünkkel pontosan ezt szerettünk volna elérni, és mindössze három év telt el addig, amíg a célunk megvalósult.”* ***– A People4Soil kezdeményezés szervezői***

**Az európai polgári kezdeményezéssel kapcsolatos legfontosabb tények**

• A 2009. december 1-jén hatályba lépett Lisszaboni Szerződés hozta létre.

• 2012. április 1-jétől kezdve működik, amikor megkezdődött az európai polgári kezdeményezésről szóló első rendelet alkalmazása.

• Egymillió aláírásra van szükség ahhoz, hogy a javaslatot be lehessen nyújtani a Bizottsághoz, azzal a megszorítással, hogy legalább hét uniós országban el kell érni a minimális küszöbértéket.

• A szervezők díjmentesen használhatják a Bizottság által üzemeltetett központi online gyűjtési rendszert, amely lehetővé teszi az aláírások online gyűjtését az adatvédelmi jogszabályokkal teljes összhangban.

• Több európai polgári kezdeményezés esetében sikeresen összegyűlt a megfelelő számú támogató nyilatkozat, amely ahhoz szükséges, hogy az Európai Bizottság foglalkozzon az adott témával. Egyes kezdeményezések nyomán új jogszabályok születtek, mások pedig egyéb érdemi eredményekre vezettek.

**Részvételi demokrácia uniós szinten – rövid útmutató**

Uniós polgárként Önnek is joga van részt venni az uniós döntéshozatali folyamatban. Az alábbiakban bemutatjuk, hogy milyen sok eszköz áll a polgárok rendelkezésére ahhoz, hogy kifejthessék a véleményüket és bekapcsolódhassanak az uniós szintű szakpolitikák alakításába.

**1. Szavazás és jelöltként való indulás az európai választásokon** – Szavazzon azokra a jelöltekre, akiknek a politikai programja a legjobban tükrözi az EU-val kapcsolatos kívánságait. Mandátumuk során mindvégig tartson kapcsolatot európai parlamenti képviselőivel, hogy azok képviselni tudják az Ön érdekeit. A hazájuktól eltérő uniós országban élő uniós polgárok szintén rendelkeznek választójoggal. Önnek joga van ahhoz is, hogy jelöltként induljon a választásokon. [Ezen az oldalon bővebben tájékozódhat arról, hogy hogyan élhet választójogával](https://europa.eu/youreurope/citizens/residence/elections-abroad/index_hu.htm).

**2. Európai polgári kezdeményezés** – Az [európai polgári kezdeményezés](https://europa.eu/citizens-initiative/_hu) a fent vázoltak szerint lehetővé teszi a polgárok számára, hogy intézkedéseket javasoljanak az őket foglalkoztató kérdésekkel kapcsolatban, és ehhez Unió-szerte támogatást gyűjtsenek. Amikor összegyűjtötték az 1 millió aláírást, a szervezők találkoznak a Bizottsággal, és részt vesznek az Európai Parlamentben tartandó nyilvános meghallgatáson. A Bizottság ezt követően megvizsgálja a kezdeményezést, és hivatalos választ fogad el, amelyben ismerteti, milyen lépéseket fog tenni, vagy ha nem javasol intézkedést, megindokolja elutasító válaszát. Amennyiben a Bizottság jogalkotási javaslat előterjesztését mérlegeli, alkalmazni kell a szubszidiaritás, az arányosság és a minőségi jogalkotás elvét. A legtöbb esetben az Európai Parlamentnek és a Tanácsnak el kell fogadnia a javaslatot ahhoz, hogy az uniós joggá váljon.

**3. Az Európa jövőjéről szóló konferencia (2021/2022)** alkalmat ad a polgároknak arra, hogy páneurópai eszmecseréken vegyenek részt, alulról jövő kezdeményezésre rendezvényeket szervezzenek, és javaslatokat terjesszenek elő az EU jövője szempontjából általuk fontosnak tartott kérdésekben. A konferencia többnyelvű platformját úgy alakították ki, hogy ösztönözze a valóban páneurópai vitát, és lehetővé tegye a konferencia kapcsán felmerült valamennyi javaslat összegyűjtését. Az uniós intézmények vállalták, hogy lehetőség szerint intézkedéseket hoznak [a konferencia eredményeire](https://ec.europa.eu/info/strategy/priorities-2019-2024/new-push-european-democracy/conference-future-europe_hu) válaszképpen.

**4. Az „Ossza meg velünk véleményét!”** portálon minden polgár és érdekelt fél (hatóság, nem kormányzati szervezet, kutató, tudós, vállalkozás) visszajelzést küldhet, és közreműködhet az uniós kezdeményezések kialakításában. Ossza meg a jövőben előterjesztendő uniós jogszabályokkal és kezdeményezésekkel kapcsolatos nézeteit és véleményét úgy, hogy megválaszolja a nyilvános konzultációk kérdőíveit, vagy észrevételeket fűz a jogszabálytervezetekhez. A Bizottság elemzi és összegzi a kapott visszajelzéseket és hozzászólásokat, egyes kezdeményezésekről pedig jelentéseket tesz közzé. Így bárki nyomon követheti, hogy az észrevételek miképpen járultak hozzá egy-egy kezdeményezés finomhangolásához. További tudnivalókért [kattintson ide](https://ec.europa.eu/info/law/law-making-process/planning-and-proposing-law/better-regulation-why-and-how_hu).

**5. Az „Ossza meg velünk véleményét!” portálon** ismertetheti elképzeléseit arról, hogyan egyszerűsíthetők a hatályos uniós jogszabályok. Javaslatai megvitatásra fognak kerülni a **jövőállósági platform** szakértői csoportjában. Nézze meg, milyen témák szerepelnek a platform munkaprogramjában, és ossza meg velünk gondolatait arról, hogyan lehetne jobban kiaknázni a digitalizációban rejlő lehetőségeket az adott területen, illetve hogyan lehetne egyszerűsíteni a címkézéssel, engedélyezéssel és jelentéstétellel kapcsolatos eljárásokat és kötelezettségeket. [Arra is lehetősége van, hogy új témákat indítványozzon](https://ec.europa.eu/info/law/better-regulation/have-your-say-simplify_hu).

**6.** Nyújtson be **petíciót az Európai Parlamenthez** az európai jogszabályok hatásaival és végrehajtásának módjával kapcsolatban, melyek az Ön életére is hatással lehetnek. A petíciók már meglévő uniós tevékenységekre vonatkozhatnak csak; a keretükben nem kérelmezhetők új uniós jogszabályokra irányuló javaslatok. Egyetlen személy is benyújthat petíciót. Az Európai Parlament Petíciós Bizottságának célja, hogy megválaszoljon minden petíciót, és ha lehetséges, nem jogi úton orvosolja a petíciók benyújtói által felvetett, az uniós tevékenységi területekkel kapcsolatos aggodalmakat. [Háttér-információk](https://www.europarl.europa.eu/petitions/hu/home).